《次韵张匡山使君郡斋对雨效韦苏州体》
宋代·李处权

坐啸凝香雾，卷帘松竹青。
新霜戒微寒，远日朝霞頳。
过午时云族，其濛见初零。
萧萧打叶响，沥沥依檐声。
幽鸟故格磔，寒蜂自竛竮。
棕君曲江裔，句含万古情。
端知意有在，复契心所冥。
至哉蒙庄言，为善无近名。
天弢久已解，世网讵可撄。
寄谢夸毗子，胡然事蝇营。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。